

ที่ บร ๗๖๙๐๑/ว 8 ที่ทำการองค์การบริหารส่วนตำบลสะแกโพรง
 อำเภอเมืองบุรีรัมย์ จังหวัดบุรีรัมย์

 26 กุมภาพันธ์ 2563

เรื่อง ขอความร่วมมือในการเตรียมความพร้อมเฝ้าระวังและป้องกันการแพร่ระบาดของโรคไข้หวัดใหญ่

เรียน กำนัน/ผู้ใหญ่บ้าน/สมาชิกสภาองค์การบริหารส่วนตำบลสะแกโพรง หมู่ 1 – หมู่ 26

สิ่งที่ส่งมาด้วย สำเนาหนังสืออำเภอเมืองบุรีรัมย์ ที่ บร 0132/ 674 ลงวันที่ 31 มกราคม 2563 จำนวน 1 ชุด

 ด้วยจังหวัดบุรีรัมย์ได้รับการแจ้งจากกรมการปกครองว่า กระทรวงมหาดไทยได้รับการแจ้งจากกระทรวงสาธารณสุข โดยกรมควบคุมโรคแจ้งสถานการณ์โรคไข้หวัดใหญ่ในปี 2562 ณ วันที่ 12 พฤศจิกายน 2562 มีรายงานผู้ป่วยจำนวน 342,143 ราย อัตราป่วยเท่ากับ 516.04 ต่อประชากรแสนคน ผู้เสียชีวิต จำนวน 22 ราย คิดเป็นอัตราการตาย 0.03 ต่อประชากรแสนคน โดยพบว่า ผู้เสียชีวิตส่วนใหญ่ ได้รับยาต้านไวรัสไข้หวัดใหญ่ Oseltamivir เฉลี่ยเกิน 48 ชั่วโมงหลังการป่วย และบางรายมีภาวะแทรกซ้อนรุนแรงเกิดขึ้นทั้งระบบทางเดินหายใจ ระบบหัวใจ และหลอดเลือด ตามลำดับ ซึ่งในขณะนี้พบผู้ป่วยโรคไข้หวัดใหญ่มีแนวโน้มสูงขึ้น และพบการระบาดเป็นกลุ่มก้อนในหลายพื้นที่ เช่น โรงเรียน เรือนจำ เป็นต้น คาดว่ายังมีการระบาดอย่างต่อเนื่อง ประกอบกับเป็นช่วงที่ตรงกับฤดูกาลระบาดของปี 2562 จากสถานการณ์ดังกล่าวจึงมีความเสี่ยงที่จะเกิดการระบาดของโรคไข้หวัดใหญ่ในพื้นที่ที่มีคนรวมตัวกันจำนวนมาก เช่น สถานที่ประกอบพิธีกรรมทาง ศาสนา สถานที่ทำงาน โรงพยาบาล สถานสงเคราะห์ สถานพินิจคุ้มครองเด็กและเยาวชน หอพัก/อาคารชุด เป็นต้น ซึ่งอาจส่งผลให้เกิดการแพร่ระบาดของโรคไข้หวัดใหญ่ในชุมชนเป็นวงกว้างต่อไป นั้น

 ในการนี้ องค์การบริหารส่วนตำบลสะแกโพรง จึงขอความอนุเคราะห์ท่านได้กรุณาประชาสัมพันธ์ แนวทางการป้องกันการแพร่กระจายโรคไข้หวัดใหญ่ให้ประชาชนในพื้นที่ได้รับทราบและถือปฏิบัติ รายละเอียดปรากฏตามสิ่งที่แนบมาพร้อมนี้

 จึงเรียนมาเพื่อทราบและประชาสัมพันธ์

 ขอแสดงความนับถือ

 ตุ๋ย ปุลันรัมย์

 ( นายตุ๋ย ปุลันรัมย์ )

 นายกองค์การบริหารส่วนตำบลสะแกโพรง

สำนักปลัด

งานสาธารณสุขและสิ่งแวดล้อม

โทรศัพท์ 044-184000

*“ คนบุรีรัมย์ ครอบครัวเดียวกัน สายเลือดเดียวกัน ลูกหลานรัชกาลที่ ๑ “*